**Paziņojums masu medijiem**

**13.12.2016.**

**Būtiskākie 2016.gada notikumi OCTA nozarē**

**Tuvojoties 2016.gada izskaņai, Latvijas Transportlīdzekļu apdrošinātāju birojs (turpmāk – LTAB) apkopojis būtiskākos notikumus, kas šogad ietekmējuši LTAB darbu un OCTA nozari kopumā. “Nākamais ir OCTA 20.jubilejas gads, un, lai arī nozares finanšu rezultāti joprojām nav optimistiski, paveiktas daudzas svarīgas lietas, kas kopumā ļauj novērtēt šo gadu kā veiksmīgu,” norāda LTAB valdes priekšsēdētājs Jānis Abāšins.**

Nozares eksperti atzinīgi novērtē jauno OCTA nemateriālo zaudējumu atlīdzināšanas sistēmu Latvijā

Janvāra izskaņā, pēc LTAB iniciatīvas, uz diskusiju par nemateriālo zaudējumu atlīdzināšanas kārtību un apmēriem pulcējās 11 eksperti, kuri pārstāv finanšu uzraudzības jomu, kā arī satiksmes un transporta nozares. Diskusijas dalībnieki atzina, ka Latvijā izveidotā un patlaban spēkā esošā nemateriālo zaudējumu atlīdzināšanas sistēma OCTA jomā, lai arī salīdzinoši jauna, ir veiksmīga un progresīva. Tomēr nepieciešams visaptverošs skaidrojošais darbs un saprašanās apdrošinātāju, satiksmes dalībnieku un tiesu sistēmas starpā par visiem pieņemamu balansu polišu cenu un atlīdzību apmēros.

Par LTAB valdes priekšsēdētāju kļuvis Jānis Abāšins

Maijā mainījās LTAB valdes sastāvs un valdes priekšsēdētāja pienākumus uzsāka pildīt Jānis Abāšins. Līdzšinējais valdes priekšsēdētājs Juris Stengrevics, kurš LTAB vadīja kopš 2004.gada oktobra, turpina darbu valdes locekļa statusā.

LTAB ierosinājusi LAAS "Balva" maksātnespēju

Jūnijā, nedaudz vairāk nekā trīs gadus pēc tam, kad Finanšu un kapitāla tirgus komisija pieņēma lēmumu apturēt visu apdrošināšanas sabiedrības "Balva" izsniegto licenču darbību, LTAB ierosināja tās maksātnespēju. Šāds lēmums pieņemts, lai ātrāk pabeigtu atlikušo aktīvu realizāciju, kas tika darīts gan CSNg cietušo, kuriem OCTA atlīdzība pienākas no LAAS "Balva", gan visas OCTA nozares dalībnieku interesēs. Kopš maksātnespējas pasludināšanas brīža LTAB no Garantijas fonda jau izmaksājis 818 tūkstošus EUR tiem CSNg cietušiem, kuri nebija saņēmuši visu sev pienākošo OCTA atlīdzību izmaksu, bet kopumā LAAS Balva vietā no Garantijas fonda ir veiktas izmaksas 3,7 miljonu EUR apmērā.

Apdrošinātāji sākuši veikt papildu iemaksas OCTA Garantijas fondā

Oktobrī apdrošinātāji uzsāka veikt iemaksas LTAB administrētajā OCTA Garantijas fondā. To paredz normatīvie akti gadījumā, ja Garantijas fonda apmērs samazinās zem 20 milj. EUR. Galvenais iemesls Garantijas fonda apmēra samazinājumam ir ievērojamās atlīdzību izmaksas maksātnespējīgās apdrošināšanas sabiedrības "Balva" vietā. Ņemot vērā pēckrīzes gados raksturīgos lēnos ekonomikas izaugsmes tempus, OCTA vidējās atlīdzības pieaugumu ik gadu, kā arī citus faktorus, apdrošinātāji prognozē, ka obligātās iemaksas Garantijas fondā būs jāveic daudzus gadus.

Īstenota kampaņa "Apdrošināts un vienā mierā!"

Oktobrī tika īstenota kampaņa “Apdrošināts un vienā mierā!”, kuras mērķis bija pievērst ikviena satiksmes dalībnieka uzmanību OCTA atlīdzību jautājumiem. Četru nedēļu garumā, sadarbībā ar populāro reperi Ozolu, medijos tika stāstīts par dažādiem OCTA zaudējumu veidiem, cietušo iespējām saņemt atlīdzības, kā arī niansēm, kas jāņem vērā, lai apdrošinātājam pieteiktu veselībai, transportlīdzeklim vai mantai radītos bojājumus.

LTAB izstrādājis interaktīvu karti ceļu satiksmes negadījumu profilaksei

Decembra sākumā LTAB sabiedrībai publiskoja izstrādāto interaktīvo karti, kurā tiek apkopoti un vizualizēti Latvijā notikušie ceļu satiksmes negadījumi (turpmāk - CSNg). Kartes pamatā ir informācija, kuru apdrošinātāji saņem no transportlīdzekļu vadītājiem vai ceļu policijas pēc CSNg fiksēšanas. Izveidotie atlases kritēriji ļauj atlasīt un kartē vizualizēt CSNg, kas notikuši sākot no 2016.gada pēc to norises laika, vietas, izmaksu lieluma, kā arī fiksēšanas veida - ar saskaņoto paziņojumu vai pamatojoties uz ceļu policijas sastādītu protokolu. Karte izvietota un ir publiski pieejama LTAB mājas lapā: <https://www.ltab.lv/map/>.

*1997.gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā - AAS "Balta", AAS "Baltijas Apdrošināšanas Nams", AAS "Baltikums Vienna Insurance Group", AAS "BTA Baltic Insurance Company", "Compensa Vienna Insurance Group" UADB Latvijas filiāle, "ERGO Insurance" SE Latvijas filiāle, ADB "Gjensidige" Latvijas filiāle, "If P&C Insurance" AS Latvijas filiāle, "Seesam Insurance" AS Latvijas filiāle un "Swedbank P&C Insurance" AS Latvijas filiāle.*

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*